**‘Σχέδιο Χορηγιών για τη Δημιουργία και Εμπλουτισμό Εγκαταστάσεων και Υπηρεσιών Τουρισμού Υγείας, Ευεξίας, Αποκατάστασης, Προσβασιμότητας και Αυτόνομης Υποβοηθούμενης Διαβίωσης σε Ξενοδοχεία και Τουριστικά Καταλύματα με στόχο την Προσέλκυση Τουρισμού Υγείας και Ευεξίας’**

**ΣΥΧΝΕΣ ΕΡΩΤΗΣΕΙΣ**

**Ερώτηση 1: Σε όποιο από τους δύο Κανονισμούς επιλέξουμε για να υποβάλουμε την Αίτηση μας, θα καλύπτονται όλες οι κατηγορίες επιλέξιμων δαπανών;**

**Απάντηση:** Ναι τόσο για τις ενισχύσεις βάσει του Κανονισμού για τις ενισχύσεις ήσσονος σημασίας «De Minimis» όσο και για τις ενισχύσεις βάσει του Γενικού Κανονισμού Απαλλαγής κατά Κατηγορία «ΓΚΑΚ» καλύπτονται όλες οι κατηγορίες δαπανών ΚΕΔ1, ΚΕΔ2, ΚΕΔ3, ΚΕΔ4.

**Ερώτηση 2: Το κόστος των εμπειρογνώμων (ΚΕΔ 4) καλύπτεται και στους δύο Κανονισμούς; Αν ναι σε ποιο ποσοστό;**

**Απάντηση:** Στον κανονισμό «De Minimis» το μέγιστο ύψος επιχορήγησης είναι το 5% ως προς τη συνολική προτεινόμενη επένδυση (δηλαδή του αθροίσματος ΚΕΔ.1+ΚΕΔ.2+ΚΕΔ.3) Στον «ΓΚΑΚ» υπολογίζεται στο 50% της συνολικής δαπάνης των επιλέξιμων παρεμβάσεων χωρίς το ΦΠΑ. Διευκρινίζεται ότι το ύψος των επιλέξιμων δαπανών αυτής της Κατηγορίας Δαπάνης δεν δύναται να ξεπερνά το 5% ως προς τη συνολική προτεινόμενη επένδυση (δηλαδή ΚΕΔ.4 = μέχρι 5% του αθροίσματος ΚΕΔ.1+ΚΕΔ.2+ΚΕΔ.3)

**Ερώτηση 3:** Υπάρχει η δυνατότητα προκαταβολής; Αν ναι υπό ποιες προϋποθέσεις;

**Απάντηση:** Ναι, υπάρχει η δυνατότητα προκαταβολής χωρίς την υποχρέωση υποβολής τραπεζικής εγγύησης και καλύπτει μέχρι 20% της εγκεκριμένης δημόσιας ενίσχυσης με ανώτατο όριο τις €60.000. Για την πληρωμή της προκαταβολής δεν είναι απαραίτητη η διενέργεια δαπανών. Επιπρόσθετα υπάρχει δυνατότητα μιας ενδιάμεσης δόσης χορηγίας, αφαιρούμενης τυχόν προκαταβολής, επί του 60% του συνολικού, υπολογιζόμενου επιλέξιμου κόστους της επένδυσης μετά από σχετική έκθεση επαλήθευσης από λειτουργό του Υφυπουργείου.

**Ερώτηση 4:** Πότε μπορώ να ξεκινήσω να πραγματοποιώ τις δαπάνες;

**Απάντηση:** Στις περιπτώσεις Αιτήσεων στο πλαίσιο του Κανονισμού «De Minimis» επιτρέπεται μετά την Αίτηση και πριν την επιθεώρηση από λειτουργό του Υφυπουργείου **ΟΜΩΣ** η πραγματοποίηση δαπανών πριν την έκδοση της εγκριτικής απόφασης γίνεται με αποκλειστική ευθύνη του αιτητή και δεν δεσμεύει την απόφαση του Υφυπουργείου.

Στις περιπτώσεις Αιτήσεων στο πλαίσιο του Κανονισμού «ΓΚΑΚ» **ΔΕΝ** επιτρέπεται η έναρξη εργασιών πριν από την πραγματοποίηση της επιτόπιας επιθεώρησης από λειτουργό του Υφυπουργείου. Σε τέτοια περίπτωση η Αίτηση θα απορρίπτεται.

**Ερώτηση.5:** Σε ποιους χώρους του ξενοδοχείου ή τουριστικού καταλύματος έχω το δικαίωμα να πραγματοποιήσω τις δαπάνες;

**Απάντηση:** Οι δαπάνες θα πρέπει να πραγματοποιηθούν μόνο στους εγκεκριμένους χώρους του ξενοδοχείου ή τουριστικού καταλύματος, όπως έχουν κατατεθεί στο Υφυπουργείο με τα σχέδια στην άδεια οικοδομής. Όπου επιβάλλεται όμως η εξασφάλιση νέας πολεοδομικής άδειας και/ή άδειας οικοδομής θα πρέπει να εξασφαλιστούν πριν την καταβολή της χορηγίας.

**Ερώτηση 6:** Μέχρι πότε πρέπει να ολοκληρωθούν οι δαπάνες στο έργο;

**Απάντηση:** Μέχρι τις 31 Μαρτίου 2025 θα πρέπει να ολοκληρωθούν. Αν υπάρξει παράταση θα εκδοθεί ανακοίνωση από το Υφυπουργείο.

**Ερώτηση 7:** Πως μπορώ να γνωρίζω αν οι παρεμβάσεις που θα πραγματοποιήσω θα εγκριθούν ως ολοκληρωμένες με ολιστική προσέγγιση;

**Απάντηση:** Όπως αναφέρεται στον Οδηγό Εφαρμογής του Σχεδίου **ΔΕΝ** πρέπει οι παρεμβάσεις να είναι μεμονωμένες και για να διευκρινιστεί ξεκάθαρα τι αναγνωρίζεται ως ολοκληρωμένη παρέμβαση με ολιστική προσέγγιση υπάρχουν πάρα πολλά λεπτομερή παραδείγματα των διάφορων Πτυχών του Σχεδίου (Υγεία, Ευεξία, Αποκατάσταση, Προσβασιμότητα και Αυτόνομη Υποβοηθούμενη Διαβίωση). Πέραν αυτής της λεπτομερούς περιγραφής, η ενδεχόμενη συνεργασία σας με εξειδικευμένους σύμβουλους/εμπειρογνώμονες (το κόστος των οποίων επιχορηγείται με συγκεκριμένο ποσοστό) θα βοηθήσει πολύ την αίτηση σας στο να ανταποκριθεί στη συγκεκριμένη απαίτηση του Σχεδίου.

**Ερώτηση 8:** Μπορώ να συμβληθώ με οποιοδήποτε προμηθευτή/πάροχο υπηρεσιών ή/και εξοπλισμού για το έργο;

**Απάντηση:** Αν ο προμηθευτής/πάροχος είναι Κυπριακή επιχείρηση ΠΡΕΠΕΙ να είναι εγγεγραμμένη στο ΦΠΑ. Αν είναι επιχείρηση είναι εγγεγραμμένη εκτός Κύπρου, δεν υπάρχει αυτή η υποχρέωση.

**Ερώτηση 9:** Μπορώ να πραγματοποιήσω τις πληρωμές των τιμολογίων σε μετρητά ή μέσω Πιστωτικής κάρτας;

**Απάντηση:** ΔΕΝ επιτρέπεται η εξόφληση σε μετρητά, επιτρέπεται όμως μέσω Πιστωτικής Κάρτας του δικαιούχου.

**Ερώτηση 10:** Πως μπορώ να μάθω σε ποιο ποσοστό επιχορήγησης περιλαμβάνεται η περιοχή του ξενοδοχείου ή τουριστικού καταλύματος μου;

**Απάντηση:** Υπάρχουν σε κατηγορίες οι γεωγραφικές περιοχές που καθορίζουν το ποσοστό επιχορήγησης στο Παράρτημα 1 που είναι δημοσιευμένο στην ιστοσελίδα του Υφυπουργείου μαζί με τα άλλα Έντυπα του Σχεδίου.

*17.01.2024*